Document ID: 32007R0092

KOMISJONI MÄÄRUS (EÜ) nr 92/2007,
30. jaanuar 2007,
millega määratakse kindlaks AKV riikidest ja Indiast pärineva toor-roosuhkru lisakogused rafineerimistehaste varustamiseks turustusaastal 2006/2007
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. veebruari 2006. aasta määrust (EÜ) nr 318/2006 suhkrusektori turgude ühise korralduse kohta, (1) eriti selle artikli 29 lõike 4 teist lõiku,
ning arvestades järgmist:
(1)
Määruse (EÜ) nr 318/2006 artikli 29 lõikes 4 sätestatakse, et turustusaastatel 2006/2007, 2007/2008 ja 2008/2009 ning ühenduse rafineerimistehaste piisava varustatuse tagamiseks peatatakse imporditollimaksude kohaldamine kõnealuse määruse VI lisas osutatud riikidest pärineva toor-roosuhkru lisakoguse suhtes.
(2)
See lisakogus tuleks arvutada vastavalt komisjoni 28. juuni 2006. aasta määruse (EÜ) nr 950/2006 (milles sätestatakse üksikasjalikud rakenduseeskirjad suhkrutoodete impordi ja rafineerimise jaoks teatavate tariifikvootide ja sooduslepingute alusel turustusaastatel 2006/2007, 2007/2008 ja 2008/2009) (2) artiklile 19 ühenduse prognoositava toorsuhkru täieliku tarnebilansi alusel. Turustusaasta 2006/2007 bilanss näitab, et ühenduse rafineerimistehaste varustatuse tagamiseks on vaja importida lisakogus toorsuhkrut.
(3)
Komisjoni 18. augusti 2006. aasta määruses (EÜ) nr 1249/2006 (millega määratakse kindlaks AKV riikidest ja Indiast pärineva toor-roosuhkru lisakogused rafineerimistehaste varustamiseks ajavahemikul 1. juulist 2006 kuni 30. septembrini 2007) (3) määrati kindlaks esimene lisakogus 82 500 tonni, et rahuldada kõige pakilisemad tarnevajadused turustusaasta 2006/2007 esimestel kuudel. Kuna vastavalt määruse (EÜ) nr 318/2006 artiklile 19 ei kõrvaldata turult suhkrut, ei vähendata nimetatud määruse artikli 29 lõikes 1 osutatud rafineerimiseks vajaliku suhkru tarnevajadust. Lisaks sellele on Portugali suhkrukvooti vähendatud rohkem kui 50 % turustusaastal 2006/2007. Seepärast tuleb vastavalt määruse (EÜ) nr 318/2006 artikli 29 lõike 2 punktile b suurendada nimetatud määruse artikli 29 lõike 1 kohaselt Portugali jaoks kindlaksmääratud traditsioonilist tarnevajadust täiendava 35 000 tonni võrra.
(4)
Tagamaks, et ühenduse rafineerimistehastel oleks piisav varu, on asjakohane määrata kindlaks lisasuhkru täiendav kogus 120 000 tonni turustusaastaks 2006/2007.
(5)
Rafineerimistehaste piisava varu saab tagada üksnes juhul, kui järgitakse soodustatud riikide vahelisi traditsioonilisi ekspordikokkuleppeid. Seepärast on vajalik jaotus soodustatud riikide või riikide rühma kaupa. India puhul vastavad määruses (EÜ) nr 1249/2006 kindlaks määratud kogused juba traditsioonilisele impordikogusele. Seepärast avatakse India jaoks piiratud kogus 3 500 tonni. Ülejäänud koguste osas tuleks määrata kindlaks üldkogused AKV riikidele, kes on võtnud ühiselt kohustuse rakendada omavahel menetlusi koguste jaotamiseks viisil, millega tagatakse rafineerimistehaste asjakohane varustatus.
(6)
Enne selle lisasuhkru importimist peavad rafineerijad kehtestama koos soodustatud riikidega tarnimist ja vedu ning kauplemist käsitleva korra. Selleks, et nad saaksid valmistuda impordilitsentside õigeaegseks taotlemiseks, on asjakohane sätestada käesoleva määruse jõustumine selle avaldamise kuupäevast.
(7)
Käesoleva määrusega ette nähtud meetmed on kooskõlas suhkruturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Lisaks määruses (EÜ) nr 1249/2006 sätestatud kogustele määratakse turustusaastaks 2006/2007 kindlaks valge suhkru ekvivalendina väljendatud toor-roosuhkru täiendav kogus 120 000 tonni:
a)
116 500 tonni väljendatuna valge suhkruna, mis pärineb määruse (EÜ) nr 318/2006 VI lisas loetletud riikidest, v.a India;
b)
3 500 tonni väljendatuna valge suhkruna, mis pärineb Indiast.
Artikkel 2
Käesolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. jaanuar 2007

Labels: 3
18
17